יהודה עדס

הרב יהודה עדס (נולד בט' בסיוון ה'תרצ"ז, 19 במאי 1937) הוא ראש ישיבת קול יעקב בירושלים, חבר לשעבר במועצת גדולי התורה של דגל התורה, וחבר לשעבר בנשיאות ועד הישיבות.

 ביוגרפיה 
נולד בירושלים לאסתר חיה ולרב יעקב עדס, בן למשפחת רבנים שמוצאה מחלב שבסוריה. את לימודיו התורניים החל ב"תלמוד תורה מגן דוד", המשיך בישיבת קול תורה בירושלים, שם למד אצל הרב שלמה זלמן אויערבך, ובהמשך הצטרף לישיבת פוניבז', בה התקרב לראשי הישיבה ואף למד במשך מספר שנים בחברותא עם ראש הישיבה, הרב שמואל רוזובסקי.

בשבט ה'תשכ"ב (1962) נישא לביילה-רחל, בתם של הרב דב כהן - הרב הראשון של חיל האוויר, ולזהבה לבית רקובר אחותו של הרב שמחה כהן.

לאחר נישואיו שימש במשך מספר שנים כר"מ בשיעור א' בישיבת קול תורה.

עם פטירת אביו ייסד, יחד עם אחיו הרב דניאל עדס, את ישיבת קול יעקב בשכונת בית וגן בירושלים, הנושאת את שמו של אביהם. הוא מתגורר בסמוך לישיבה. במשך שנים פעלה הישיבה במתכונת ייחודית, שבה חולקו תלמידיה לקבוצות ממוצא אשכנזי וספרדי, אך החל משנת ה'תשע"א מתפקדת כישיבה ספרדית לכל דבר.

בשונה מרבים מראשי הישיבות, הרב עדס ממעט למסור שיעורים כלליים בישיבה, וכמעט שאינו נוכח בבית המדרש בזמן הסדרים. עם זאת, הוא מוסר שיחות מוסר ונוטל חלק פעיל בהנהגת הישיבה.
ממוזער|מכתב מועצת גדולי התורה הקורא להתפלל לרפאותו

 פעילות ציבורית 
בשנת ה'תשנ"ה הקים עם מספר ראשי ישיבות ספרדים את ארגון מרביצי תורה, המאגד אברכים ספרדים בעלי זיקה לעולם התורה הליטאי.

הוא מקימה ומורה דרכה של מפלגת קד, מפלגה ספרדית חרדית מוניציפלית, שב-2013 התמודדה בבחירות לעיריית בני ברק וזכתה לשני מושבים ולאחר מכן הצטרפה למפלגת דגל התורה.

הרב עדס היה חבר נשיאות בוועד הישיבות.

 מועצת גדולי התורה 
בכ"ו באב ה'תשע"ב צורף כחבר במועצת גדולי התורה של דגל התורה ביחד עם עוד שמונה חברים נוספים. כעבור עשרה חודשים פרש מהמועצה ומתפקידיו בוועד הישיבות מסיבות בריאותיות. על רקע המחלוקת בציבור הליטאי, הורה הרב עדס לבני ישיבתו: "מרן ראש הישיבה הרב שטיינמן הוא מנהיג הדור, הצידקות שלו מפורסמת ואחריות הדור נופלת על כתפיו ורק לו אנו מחויבים לשמוע".

לקראת הבחירות לרשויות המקומיות 2018 פרסם הרב עדס מכתב שבו כתב: "אני נאלץ לפרוש מהנהגת הציבור על כל המשתמע מכך וזה מחמת שתי סיבות: א. מחמת הבריאות, ב. העול הכבד המוטל עלי בישיבה שאף בזה כמעט ואינני עומד מחמת הבריאות".

משפחתו
שמאל|ממוזער|250px|הרב יהודה עדס בשיעור כללי בהיכל ישיבת קול יעקב
סבו של הרב עדס הוא המקובל הרב אברהם חיים עדס. אחיו: הרב עזרא, היה דיין במנצ'סטר ורב בהרצליה; הרב משה יוסף עדס, היה ראש ישיבת פורת יוסף; הרב דניאל, שותפו בהקמת ישיבת "קול יעקב" ומנהלה.

גיסיו הם הרב צבי כהן (רב מערב בני ברק ומחבר הספר "הגעלת כלים" ועוד עשרות ספרים), הרב שמחה כהן, מראשי ישיבת נתיבות עולם וארגון ערכים, והדיין הרב יקותיאל כהן, אב"ד באשדוד ומהדיר ספרי ראשונים. אחיינו הוא העיתונאי יעקב ריבלין.

בנו של הרב עדס הוא המקובל הרב יעקב עדס. בתו היא מאירה לוי, מחברת הספר "אני ערב לו". חתניו הם הרב עקיבא כהן, ר"מ בישיבת קול יעקב, הרב יהושע אסטנבולי, מחבר הספר "נחלת יהושע", הרב משה ברכה, ר"מ בישיבת קול יעקב, ויצחק גרינוולד, מנהל הישיבה.

ספריו
בירור הלכה - בן כרך - בעניין בן כרך שחזר לעירו בפורים
בירור הלכה - ראות עוף - בעניין חולי המצוי בזמננו בריאות העוף
שעורי חנוכה - על הלכות חנוכה
פרזים ומוקפים - על הלכות פורים
שעורי שביעית - בענייני שמיטה
שעורי סוכה-ב' חלקים - על עניינים ממסכת סוכה
שערי יהודה - קונטרס בעניין פלגינן
שערי יהודה - מסכת מכות

קישורים חיצוניים



הערות שוליים

קטגוריה:ראשי ישיבה ישראלים
קטגוריה:רבנים חרדים ישראלים
קטגוריה:ראשי ישיבה ספרדיים
קטגוריה:רבני ישיבת קול תורה
יהודה
קטגוריה:משפחת רקובר
קטגוריה:בוגרי ישיבת קול תורה
קטגוריה:בוגרי ישיבת פוניבז'
קטגוריה:בית וגן: רבנים
קטגוריה:חברי מועצת גדולי התורה של דגל התורה
קטגוריה:חברי נשיאות ועד הישיבות
קטגוריה:ישראלים שנולדו ב-1937